b'\n_START_ARTICLE_\nRomas Makarevi\xc4\x8dius\n_START_PARAGRAPH_\nRomas Makarevi\xc4\x8dius (g. 1952 m. lapkri\xc4\x8dio 27 d. Naujojoje Akmen\xc4\x97je), choro dirigentas, dainininkas (tenoras).\n_START_SECTION_\nBiografija\n_START_PARAGRAPH_\n\xc5\xa0iauli\xc5\xb3 vaik\xc5\xb3 muzikos mokykloje mok\xc4\x97si grie\xc5\xbeti violon\xc4\x8dele (mokyt. A. Zakaras). Vilniuje baig\xc4\x99s vidurin\xc4\x99 mokykl\xc4\x85, 1973\xe2\x80\x931977 m. choro dirigavimo mok\xc4\x97si Kauno J. Gruod\xc5\xbeio auk\xc5\xa1tesniojoje muzikos mokykloje (d\xc4\x97st. L. Janu\xc5\xa1kien\xc4\x97). 1977\xe2\x80\x931982 m. choro dirigavim\xc4\x85 studijavo Lietuvos valstybin\xc4\x97je konservatorijoje (prof. A. Joz\xc4\x97no klas\xc4\x97). Dar studij\xc5\xb3 metais prad\xc4\x97jo dainuoti Lietuvos akl\xc5\xb3j\xc5\xb3 draugijos mi\xc5\xa1riajame chore \xe2\x80\x9eVilnius"._NEWLINE_Baig\xc4\x99s studijas, vadovavo Vilniaus miesto \xc4\xafvairiems vokaliniams ansambliams, kelet\xc4\x85 met\xc5\xb3 buvo Vilniaus valstybinio pedagoginio instituto student\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9e\xc5\xa0viesa\xe2\x80\x9c chormeisteris, nuo 1986 m. rudens Lietuvos sveikatos apsaugos ministerijos moter\xc5\xb3 vokalinio ansamblio \xe2\x80\x9eSvaja\xe2\x80\x9c vadovas. \xe2\x80\x9eSvaja\xe2\x80\x9c sureng\xc4\x97 koncert\xc5\xb3, 1987 m. respublikiniame \xe2\x80\x9eSidabrini\xc5\xb3 bals\xc5\xb3" konkurse Druskininkuose laim\xc4\x97jo pirm\xc4\x85j\xc4\x85 viet\xc4\x85._NEWLINE_Nuo 1986 m. pavasario R. Makarevi\xc4\x8dius Lietuvos vidaus reikal\xc5\xb3 ministerijos vyr\xc5\xb3 choro \xe2\x80\x9eSakalas" chormeisteris, nuo 1989 m. rudens meno vadovas ir dirigentas. Be daugelio pasaulietini\xc5\xb3 k\xc5\xabrini\xc5\xb3, chor\xc4\x85 i\xc5\xa1mok\xc4\x97 giesmi\xc5\xb3 ir mi\xc5\xa1i\xc5\xb3, sureng\xc4\x97 nema\xc5\xbea koncert\xc5\xb3; pastaraisiais metais \xe2\x80\x9eSakalas" gieda ir ba\xc5\xbeny\xc4\x8diose. 1994 m. giedojo Hamburgo (Vokietija), o 1997 m. Kopenhagos (Danija) ba\xc5\xbeny\xc4\x8diose ir katedrose. Choras buvo parengtas 1990 m. Lietuvos tautinei dain\xc5\xb3 \xc5\xa1ventei, 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Lietuvoje \xe2\x80\x93 dalyvavo ir chor\xc5\xb3 konkurse Vilniuje._NEWLINE_R. Makarevi\xc4\x8dius dainuoja Vilniaus miesto savivaldyb\xc4\x97s kameriniame chore \xe2\x80\x9eJauna muzika". Jis \xe2\x80\x93 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas, nuo 1998 m. Lietuvos chor\xc5\xb3 s\xc4\x85jungos prezidiumo narys.'